LidanRubinov/Halacha-QA huggingface dataset:
שאלה: אוכל לא כשר לחולה: לאחרונה התחלתי לעבוד כמסייעת לבחורה החולה בסרטן. במסגרת העבודה יש צורך להכין לה ארוחות בוקר, צהרים וערב. מכיוון שהמשפחה אינה דתית, הבחורה נוהגת לאכול אוכל שאינו כשר, הן אוכל שבושל בכלים שאינם כשרים, והן אוכל לא כשר שעלי להכין לה ממש, כמו למשל גבינה צהובה ונקניק. יש לציין שאין לה אפשרות להכין את הארוחות בעצמה מכיוון שהיא מוגבלת בידיה. האם הדבר מותר? מה עלי לעשות?
תשובה: אין שום היתר לבשל בשר בחלב ביחד כיון שזהו איסור מן התורה, וכן אין היתר לבשל דברי חלב בכלי בשר או להיפך מאותה סיבה. אמנם מותר להכין מאכלים אחרים אף על פי שיתכן והכלים אינם כשרים אם אין דרך להשפיע עליה למאכלים כשרים, זאת רק אם אין אפשרות אחרת לטפל בה.
שאלה: נמרוד?: יהודי שאינו שומר מצוות שואל אותי האם מותר או אסור לקרוא לילד יהודי בשם נמרוד?
תשובה: במקומות רבים בש"ס ובמדרשים מבואר שהשם גורם טוב או רע (עיין גמ' יומא לח עמ' ב' ובמדרש בראשית רבה מט, א'). וכתבו הפוסקים שלא רק שיש בזה איסור אלא אף סכנה ומזל רע. ובספר קוראי שמו כתב ששמע מהגאון הרב שמחה הכהן קוק רבה של רחובות, שפעם אחת לא הוזמן לברית של שכן, והבין שלא הוזמן מפני שקראו לילד נמרוד. וכאשר פגש את השכן אמר לו שדוקא שם זה נאה לילד זה, והוא מתפלל ומייחל שהבן ימרוד במנהג הוריו וינהג כיהודי כשר לכל דבר. הרב רואי מרגלית.
שאלה: אדם מול בהמה: כשאדם חוטא בזמן ביהמ"ק היה מביא קרבן. מדוע הקרבן מכפר? מה אשמה הבהמה שצריכה היא להישחט בגלל פשעיו של אלמוני? האם אין כאן דמגוגיה והטלת פטור מאשמה ע"י שחיטת הבהמה?
תשובה: מי שאינו מאמין לא יוכל להבין את חוקי התורה שהם למעלה מההגיון האנושי. על כן. קודם יש לקרב את האדם לאמונה. וכאשר הוא יאמין במציאות ד' ויאמין שהתורה מן השמים, אז הוא לא יבקש להבין את הכל בשכל האנושי מפני שידע שיש דברים שהם למעלה מהשכל. להמשך הדיון בנושא.
שאלה: מוסיקה לכבוד שבת בין המצרים: האם מותר לשמוע מוסיקה קצבית ושמחה (בימי בין המיצרים או ספירת העומר) ביום שישי ובמוצש"ק (א"כ, מאיזו שעה ועד איזו שעה)? האם ישנן הקלות נוספות בהלכות שלושת השבועות בכדי להיכנס לשבת באווירה יותר שמחה? ואם קיים היתר - מה תוקפו לגבי תשעת הימים?
תשובה: ישנם פוסקים המקילים לשמוע מוזיקה בשלושת השבועות בערב שבת אחר חצות היום, אולם ראוי להחמיר בתשעת הימים וכן להנמיך את הקול גם בזמן המותר.
שאלה: תספורת ילדים: מהיכן המנהג לאיסור לספר ילדים עד גיל 3? בני בן השנתיים, נדבק בכינים בגן, ניסינו ללא הצלחה להיפטר מהכינים. האם מותר וכדאי לספרו?
תשובה: הסיבה למנהג זה הוא בדומה לעץ השדה ששלש שנים ראשונות פריו אסור באכילה כך מעין זה שער הילד שלש שנים נותנים לו לגדול מבלי לגעת בו (כך שמעתי), אך לא כולם נהגו בכך, ולכן נראה לי שאם יש בעיה בראש או בשער אפשר להורידו, אך אם קיבל עליו בנדר לגדל את שער הילד, ייתכן שצריך לעשות התרת נדרים, אבל בסתם אין צריך. הרב רואי מרגלית.
שאלה: הלשנה על מעלימי מס: האם מותר ורצוי לדווח לשלטונות המס על בעלי מלאכה שאינם גובים מע"מ ולא רושמים את הכנסותיהם? הרי בכך הם פוגעים בקופת המדינה שהיא פגיעה בכלל הציבור, ופגיעה נוספת היא בבעלי המלאכה ההגונים שמדווחים על הכנסותיהם והצעת המחיר שלהם בהכרח גבוהה יותר?
תשובה: כיון שהיום העלמת מס היא מכת מדינה ורוב האנשים לא מודעים לאיסור ולנזק שנגרם לעם ישראל על ידי כך ולכן אותם אנשים נחשבים כשוגגים, אין להלשין עליהם. אפשר לשלוח להם מכתב בעילום שם באזהרה שאם לא יפסיקו ימסרו אותם לשלטון, אבל להלשין ממש אסור.
שאלה: יש מקום להחמיר במעלית שבת?: מה דעת רוב הפוסקים בימינו בנוגע לשימוש במעלית שבת. אני נוהג להחמיר ולא להשתמש אולם שמעתי מרב בשכונתי שבמעלית שבת שלא מותקנת בה עין אלקטרונית אין מקום להחמיר. מאידך גיסא ישנה דעה כמדומני שבכניסת האדם למעלית יש תוספת ב"מאמץ" של מנוע המעלית שעלול להביא להפעלת מעגלים חשמליים נוספים.
תשובה: יש מס' סוגי מעליות שבת ולכן תלוי איזו מעלית זו וע"פ איזה היתר היא פועלת, כי יש מעלית שפועלת על גרמא ויש שפועלת מאליה לחלוטין ובכל בנין זה שונה, וצריך לברר בחברת המעליות מי נתן את ההכשר למעלית באותו בנין ולברר אצלו, כי יש מעליות שראוי להחמיר בהם לאדם בריא ורק התירו לזקנים וחולים. בד"כ מי שנותן כשריות אלו זה המכון המדעי טכנולוגי להלכה או מכון צומת. הרב רואי מרגלית
שאלה: אדם מול בהמה - המשך: נראה לי כי תשובת הרב בנושא אדם מול בהמה לא תתקבל על דעתם של אנשים המתעניינים ביהדות. חוזר בתשובה "מתחיל" יתקשה לקבל בראשית מחקרו כי חוקי התורה הם מעל להגיון האנושי.
תשובה: אין נכון להסביר את חוקי התורה שהם באמת מעל ההגיון האנושי בהסברה הגיונית. על כן צריך לומר לשואל על הקרבנות שכדי להבין את חוקי התורה צריך להאמין במציאות ד' וצריך להאמין בתורה שהיא מן השמים. הבה נברר את היסודות תחילה ואחר כך הכל יובן.
שאלה: ראיון עבודה בבין המצרים: האם אני יכול לשלוח קורות חיים ולגשת לראיונות עבודה בתקופת בין המצרים?
תשובה: מותר לשלוח קורות חיים וללכת לראיון בבין המצרים ולא אסרו אלא דברים חדשים שאדם נהנה מהם ויש בהם שמחה (כגון: אכילת פרי או בגד חדש, בניה ונישואין). הרב רואי מרגלית. האם מותר להתחיל לעבוד בעבודה חדשה בתקופה זו?
שאלה: זריקה בשבת: האם מותר להזריק זריקה בשבת?
תשובה: מותר להזריק זריקה בשבת אף לחולה שאין בו סכנה. לפי הספרדים מותר לחבר המזרק בשבת ואין חשש לבונה או למתקן כלי (ילקוט יוסף ד', ד', עמ' קפב). אך לפי האשכנזים ראוי לחבר לפני שבת, וכן לחטות המקום בנוזל ללא צמר גפן, ושהזריקה תהיה לעור או לשריר ולא לוריד (שש"כ פרק לג). אחר כל זאת האיר עיננו אחד הגולשים במקורות נוספים להתיר: הרב שלמה זלמן אויערבך זצ"ל  שו"ת מנחת שלמה, תנינא (ב-ג), יט, ס"ק א : "הואיל והרכבת המזרק צריכה להיות דוקא סמוך מאד לשימוש של מעשה הזריקה יתכן שבהרכבה כזו לא חשיב כבונה אלא כמתחיל להשתמש במעשה הזריקה, והן אמנם שאם היה ראוי להשתמש בו פעמים הרבה היה נחשב שפיר כבונה או מכה בפטיש, אבל כיון שרגילין תיכף לזרוק אותו אינו חשוב להקרא משום כך בשם בונה ותיקון מנא". הרב יוסף אלישיב שליט"א:  ארחות שבת, פ"ח, בהע  קה : "דהמזרק עשוי לכך, והיינו שכך דרך ייצורו של המזרק הזה, להכינו בשני חלקים נפרדים ורק בשעת השימוש להרכיבם, ולכן כבר מעת ייצור ב  החלקים נגמרה עשיית המזרק ואין רואים את המצב שבו כל חלק עומד בפ"ע כקלקול או כחוסר השלמה של המזרק, וההרכב איננה נחשבת תיקון כלי אלא רק השתמשות בעלמא, משא"כ באודרא לבי סדיא שאין עשיית הכר נגמרת אלא בהכנסת המוכין אל הכר". לסיכום: הרב אויערבך אומר שמדובר בשימוש בכלי, ולא ב עשיית כלי, ואילו הרב אלישיב מחשיב את זה שכבר נגמרה מלאכתו. הרב רואי מרגלית.
שאלה: לחלק את האוכל קודם לאורח או קודם לבעל?: כאשר מתארח אורח לסעודה בביתינו, ובעלת הבית נוהגת לחלק את המנות. כיצד עליה לנהוג? לחלק קודם לאורח או קודם לבעלה? איך תנהג כשהוריה הם האורחים?
תשובה: אין כלל ברור בדבר הזה, ולכאורה בעל ואשה חייבים זה בכבוד זה ולכן אולי היה כדאי שתתן לבעלה בראשונה, אך אם יחליטו ביניהם לכבד אורחים המגיעים לביתם בראשונה, אז לא תהיה בעיה כלל כיון ששניהם רוצים לכבד את האורחים קודם. כאשר הורים של הבעל או האשה מתארחים אצלם, כיון ששניהם חייבים בכבודם צריך להגיש לפניהם קודם.
שאלה: שבת בבתי מלון - המשך: בהמשך לתשובת הרב שהתיר לשהות בבתי מלון שבהם העובדים אינם שומרי מצוות, האם אין לחשוש שמא יהודי יחלל שבת עבורך?
תשובה: אין להתאכסן במלון שבו ישראלים מחללים שבת לטובת האורחים.
שאלה: ברכה לטלית לש"ץ ועולה לתורה: האם שליח ציבור או עולה לתורה המתעטף בטלית כבגד עליון צריך לברך עליה? האם עליו לבצע עיטוף "כדרך הערביים" כמו בטלית בשחרית? האם יש להקל בעולה לתורה מפני טורח ציבור? מה הדין בתפילת ערבית כשמתפללים לפני השקיעה?
תשובה: לגבי שחרית ומנחה וכן עליה לתורה יש מחלוקת באחרונים אם ש"ץ מברך ועיין בשו"ע או"ח סימן י"ד ס"ג ובמשנה ברורה שם סעיף י"א ובביאור הלכה ד"ה: "שאלה כשהיא מצויצת" מה שכתב בשם השערי אפרים. (לאלו שמברכים צריכים ג"כ עיטוף ישמעאלים). הסיבה ללבישת טלית הוא משום כבוד הצבור, ולכן יש עדות שלא נוהגים כלל ששליח צבור מתעטף במנחה ובערבית בין לפני שקיעה בין לאחריה (רוב הספרדים), וכן כשעולה לתורה (לדוגמא במנחה של שבת), ויש שמקפידים לא לומר אפילו קדיש בלא טלית (משנה ברורה). והכל לפי מנהג המקום והזמן. אך אם אין טלית בהישג יד אפשר לוותר משום טורח צבור. הרב רואי מרגלית.
שאלה: הצבעה בבחירות - חובה?: איך הרבנים יכולים לפסוק שיש חובה הלכתית להצביע בבחירות ועם זאת לומר שמי שהצביע למפלגה שבסופו של דבר תמכה במהלכים שהזיקו לאומה, חייב לעשות תשובה? אם יש חובה לשמוע לרבנים בנושא זה - אל תאשימו אותי בתוצאות, כמו שאם אסמוך על דעה מקילה בהלכות שבת לא אזדקק לתשובה בגלל שעברתי על דברי המחמירים, ואם אין חובה לשמוע לרבנים וההצבעה נתונה לשיקול דעתי, אל תוציאו פסקים שמחייבים אותי.
תשובה: המצווה והחובה היא לתמוך בדברים טובים, שכל מי שמצביע בעד מפלגה שפועלת טוב נעשה שותף ממש בכל פעולותיה. ואם תמך במפלגה שעשתה דברים רעים נעשה ממש שותף במעשיה הרעים. ועל כן גם אם הוטעה, נמצא שבפועל תמך בדבר רע. אולי תהיה לו בכך איזו הצדקות שאינו אשם כל כך ואולי הוא יחשב כשוגג, אבל בפועל אם המפלגה שהוא חיזק את כוחה עשתה דברים רעים, אף הוא עשה רע, ועליו לעשות תשובה. ואמנם אין מפלגה מושלמת, על כן צריך לדעת מה יותר חשוב ומה פחות, וללכת לפי העיקר. ההשפעה הגדולה ביותר של המפלגות היא על מצבה של ארץ ישראל ובטחון יושביה, שכן לימוד התורה והשבת תלויים בכל יחיד ויחיד, ואין למפלגות השפעה משמעותית על היחידים אם יחזרו בתשובה ואם יעסקו בתורה ויקיימו את המצוות. זה תלוי ברבנים, במחנכים ובכלל הציבור. ועל כן יש לבחון תחילה כל מפלגה לפי השאלה המרכזית הזו.
שאלה: לא מתראים לפני החתונה?: האם מנהג האשכנזים הוא שהחתן והכלה לא מתראים שבוע לפני חתונתם או שלא מתראים 7 ימים לפני חתונתם (נפק"מ ליום החתונה בשבוע שלפני)? מה המקור למנהג זה?
תשובה: המנהג להקל בזה ולהתראות גם בערב החתונה בשבוע שלפני, כי הרעיון של המנהג הוא לשמור על ריחוק כדי להרגיש את החידוש בליל החתונה, כדוגמת אי אכילת מצה לפני חג הפסח למרות שמותר לאוכלה במשך השנה ולכן לא קבעו את ה"שבוע" כגדר הלכתי מדויק שצריך להחמיר בו (ע"פ הרב זלמן מלמד שליט"א). הרב רואי מרגלית.
שאלה: עדיפות במקום לימודים אקדמאיים: האם יש עדיפות ללימוד במוסד אקדמאי שיש בו אפשרות לשלב לימוד תורה? האם עדיף ללמוד במוסד שאין בו לימוד משותף של בנים ובנות ביחד?
תשובה: כל אדם צריך למוד את עצמו עד כמה לימוד עם בנות עלול להשפיע עליו. ואם אמנם הוא חושש שזה יגרום לכישלונות. עדיף שילמד במקום שאין בנות.
שאלה: הריגת חרקים - רצח?: אני גרה בדירת קרקע, וחרקים רבים שותפים אתנו למגורים. אני מרגישה שכל היום אני עסוקה ב"הרג". משום מה אין לי בעיה להרוג אותם ידנית (יש ריסוס בבית, אולם הוא לא יעיל לגמרי). אני מרגישה אכזרית במובן מסויים. האם זה משפיע עלי?
תשובה: מבחינה הלכתית אין איסור להרוג חרקים ומזיקים למיניהם ואין צורך לחשוש מכך. אנו מאמינים שמה שמותר ע"פ התורה הוא נכון בריא וצודק, וכשהשכל מקבל זאת גם הלב וההרגשה הולכים אחריו. אמנם איננו נהנים מכך ואדם שמרגיש סיפוק מסתם להרוג בעלי חיים צריך לתקן עצמו, אבל התנהגות רגילה וסבירה ע"פ השכל הישר אינה צריכה להדאיג או לעורר תחושות אשם. הרב רואי מרגלית.
שאלה: ראוי לחתום על תרומת איברים?: האם ראוי לחתום על הצהרה לתרומת איברים המצורפת לרשיון הנהיגה?
תשובה: אף על פי שיש חשיבות גדולה לתרומת איברים לצורך הצלת נפשות, פסקו רבנים רבים, ואף אני ביניהם, שאין ראוי לחתום על הצהרה זו, משום שלמרבה הצער, אין אפשרות לסמוך על מוסדות הרפואה שינהגו על פי כללי ההלכה. אלא שבשנת תשס"ב שונו הנהלים, וישנה אפשרות כיום להוסיף סעיף בכרטיס התורם, שבו כתוב כי התרומה "בתנאי שאיש דת לפי בחירת המשפחה יאשר את התרומה לאחר מותי". על כרטיס כזה מצווה לחתום. וזאת בתנאי שהחותם יודע שהוא יכול לסמוך על בני משפחתו שבמקרה וחס וחלילה יצטרכו לאשר את תרומתו אכן ידעו לדרוש פיקוח הלכתי ראוי. לתשובת הרב דב ליאור שליט"א. לתשובת הרב יעקב אריאל שליט"א. לשיעור בנושא זה מאת הרב שליט"א. לשיעורו של הרב בנושא "הלכות ניתוחי מתים".
שאלה: ברכה ללא שם ומלכות: מדוע ההלכה דורשת במקרים מסויימים לברך ברכות ללא שם ה'? אם צריך, נברך עם שם ומלכות ואם לא - לא נברך בכלל. ברכה בלי שם ה' נראית מעין פשרת ביניים כשלא יודעים מה לעשות.
תשובה: בהלכות ברכות כאשר יש ספק, אי אפשר להכריע לחומרא או לקולא כמו בשאר הלכות, כי אם יברך יכול להיות שלא היה צריך לברך ואז נושא שם לשוא, ואם לא יברך יכול להיות שהיה צריך לברך ואז נהנה מהעוה"ז בלא ברכה. ולכן טבעו הפוסקים במקרים אלו סגנון ברכה חלקי בו מזכירים שבח של ברכה, בלא ההתחיבות לשם ומלכות. אך כמובן שאין להמעיט בערכה של ברכה זו שהגמרא מיחסת לו חשיבות גדולה, שמזכירה לשבח את יתרו חותן משה שהוא הראשון שהשתמש בלשון "ברוך". הרב רואי מרגלית.
שאלה: פדיון הבן בימי בין המצרים: האם יש לקיים פדיון הבן בימי בין המצרים ובמיוחד בתשעת הימים אם עברו כבר שלושים יום מהלידה, או שיש לדחות את השמחה לאחר ט באב? האם ישנן הגבלות כלשהן?
תשובה: אין לדחות את המצוה אלא לקיימה בצורה צנועה ללא שירה או תזמורת.
שאלה: דוכנים בלי תעודת כשרות: האם אנשים שמוכרים דברים כגון מקלות צמר ( סוכר ), קלחי תירס ופופקורן צריכים להחזיק תעודת כשרות? האם מותר לי לאכול מהם כאשר אין להם שום תעודה?
תשובה: לגבי מקלות סוכר יש לבדוק אם הוסף חומר ווניל ומה הכשרו. מלבד זאת אין איתו בעיה. בפופקורן יש לבדוק את השמן שמשתמשים בו וכן לוודא שבררו את הגרעינים (הכי טוב לברור אותם לבד). קלחי תירס רצוי מאוד שלא לאכול כלל, כיון שישנם תולעים קטנות שנמצאות בין גרגרי התירס לגזע ולא ניתן להוציאן.
שאלה: העתקת תוכנות מסחריות: אני עובדת על תוכנה שנקראת פלש לשימושי האישי. החברה שמייצרת את התוכנה מחייבת את מי שרוצה לקנות את פלש לקנות עוד חבילת תוכנות. חבילה זו עולה כ- 800 דולר. לקנות תוכנה כזו לשימוש אישי, זה דבר שאינו מתקבל על הדעת. כמובן,שחברות מוכרות קונות את התוכנה,כי החוק איננו מאפשר אחרת, ויש להן את ההכנסות לכסות על כך. אין ספק שהחברה יודעת שאנשים פרטיים לא יקנו ממנה תוכנה ב-800 אלא שפרנסתה מתבססת על החברות המוכרות (לכן גם המחיר יקר כל כך). עוד דבר שצריך לתת עליו את הדעת והיא האפשרות להוריד תוכנה נסיונית למשך חודש מאתר מקרומדיה, אלא שבאמצעים פשוטים ניתן להוריד תוכנה זו שוב ושוב. שאלתי אל הרב היא האם יכולה להיות איזו שהיא הגדרה מפורטת לגבי היתר בשימוש תוכנות בלי רשיון, לאור המצב האבסורדי שנוצר? הייתי רוצה לדעת שאכן באמת ובתמים אני נהנית מהמחשב בקדושה וטהרה.
תשובה: אם יש אפשרות להוריד את התוכנה כל חודש כנראה שהחברה מסכימה לכך ומותר להוריד את התוכנה מדי חודש בחודשו.
שאלה: עגילים וכתובת קעקע: למה עגילים מותרים וקעקוע אסור? מה ההבדל ביניהם? מה ההשלכות של קעקוע לאחר שהאדם נפטר?
תשובה: לעגילים די בנקב קטנטן החסר משמעות מצד עצמו, שהרי העגילים הם אלו שמהווים את הנוי, והוא גם עלול להיסתם אם לא משתמשים בו. מה שאין כן הקיעקוע הוא מכיל תוכן מסוים מצד עצמו הנשאר קבוע בגוף מבלי שיש אפשרות לשנותו. אין דבר חמור יותר משלילת הבחירה, ואדם שקיעקע את עצמו ייקבר עם הקעקוע המלווה אותו גם שם. דבר זה מגונה מאוד. רק בעלי חיים קועקעו וכן אסירי מחנות הכפיה בגרמניה. אדם חופשי ובעל הכרה אינו מסוגל לקעקע את עצמו. התורה רצתה שנשמור על חרותנו וצלמנו כפי שנבראנו ולכן דרשה מאיתנו לשמור על הפקדון היקר שהופקד בידינו, הוא הגוף, בשלמותו ובתקינותו.
שאלה: תכנון המשפחה, באישור רבנים?: מדוע תכנון הרחבת המשפחה צריך להעשות באישורו של רב? מדוע אישה ובעלה לא יכולים להחליט על פי שיפוט דעתם כמה ילדים הם רוצים (לאחר שקיימו את מצוות "פרו ורבו")?
תשובה: מצות פרו ורבו היא כה גדולה שיש לשאוף לקיים אותה בכל ההידור ולא להסתפק בקיום המינימלי שלה. לאידך גיסא יש בעיות הלכתיות בדרכי המניעה ועל מן הנכון להתיעץ עם רב בשאלה זו. לתשובת הרב לאיעזר מלמד
שאלה: כיסוי ראש בבית: שמעתי שישנה פסיקה של הרב משה פינשטיין שמותר לאישה להסתובב בביתה ללא כיסוי ראש גם בכניסתם של אנשים זרים שכן האיסור על כיסוי ראש הוא ב"שוק" ולא בבית. האם הדבר נכון? האם ניתן לסמוך על כך?
תשובה: מעיון בתשובותיו של הרב פיינשטיין ביורה דעה חלק ב' סימן ע"ה ובעוד תשובות, עולה בבירור שהדבר אסור, ואולי מקור השמועה הוא מפני ששם מתיר הרב פיינשטיין לאשה ללכת בביתה בגלוי ראש בפני בעלה ובני ביתה ואפילו אם היא נדה, בתנאי שאין שם אנשים זרים (יש פוסקים שאוסרים גם בזה). הרב רואי מרגלית.
שאלה: שינה ללא סוכה לעוסק במצווה: האם רופא כונן במשמרת לילה בבית חולים של גוים רשאי לישון מחוץ לסוכה כשאינו נזקק לעבוד (מדין עוסק במצוה או בחפצי שמים)? רמת עבודתו לא תפגע באם לא ישן.
תשובה: זה נחשב כהולכי דרכים ויכול לישון מחוץ לסוכה.
שאלה: כניסה לכנסיה לצורך מצווה: ישנה פה כנסיה שברשותה כתב יד של ספר שושן חוחים בעניני קבלה, לטענתם בן מאות שנים, הם שלחו העתק של דף משם והוא נראה אוטנטי. הם מעונינים שאבוא לשם לסייע להם לתרגם את הספר לאנגלית. האם מותר להגיע לכנסיה ע"מ לנסות להציל ספר זה?
תשובה: על מנת להציל זה מצווה. אבל לתרגם להם אני חושב שאסור. בכל מקרה המדובר הוא שלא יעשו שם שום איסור נוסף.
שאלה: מוזיקה שמחה בשלושת השבועות: האם מותר לשמוע גם בתשעת הימים שירים ווקאליים בלבד שאין בהם כלי נגינה? במידה ומותר - האם עדיף להמנע מכך או שאין עניין להוסיף החמרות? מה דין שירי חורבן המלווים בכלים?
תשובה: מותר לשמוע בתשעת הימים שירים שמעוררים צער על החורבן גם אם הם מלווים בכלים. ומוטב להמנע מלשמוע שירים אחרים אם הם מסיחים את הדעת מהאבלות על החורבן.
שאלה: אימתי עומדים בליל שבת?: האם יש צורך לעמוד בין "ויכולו" שבליל שבת ל"עלינו לשבח" או שנעמדים כי התפילה תיכף נגמרת? האם צריך לעמוד ב"ושמרו בני ישראל את השבת" או שנעמדים כי זה קרוב לקדיש?
תשובה: יש חיוב לעמוד רק ב"ויכולו" ושאר המקומות שעומדים הם כנראה מהסיבות שציינת. הרב רואי מרגלית.
שאלה: מיסים על מסלולי טיול: האם יש חובה הלכתית לשלם על כל מסלול שעליו דורשת "רשות הגנים הלאומים ושמורות הטבע" או שאפשר לעקוף את האוכפים ולהכנס ללא ת?
תשובה: אין כל היתר להתחמק מלשלם לרשות הגנים ושמורות הטבע.
שאלה: ברכת לבבות דקלים: מה מברכים על לבבות דקלים? האם זה ה"עץ", "אדמה" או "שהכל"?
תשובה: לבבות דקל הוא החלק הרך של הדקל שלאחר זמן מתקשה ונעשה דקל עצמו, זוהיא תמציתו של העץ, וכאשר מוציאים אותו הרי שהעץ לא יגדל יותר אלא יתייבש (עיין ב"ק צב ע"א). מכיוון שאין אדם נוטע עץ על מנת שלא יוכל לפרוח יותר על כן אמר שמואל שברכתו שהכל (ברכות לו ע"א), למרות שהיה נאכל חי, מבושל ושלוק (עירובין כח ע"א). דין זה נפסק בשו"ע (סי' רד סעי' א) שברכתו שהכל. בברכת התורה והארץ, הרב יהודה הלוי עמיחי.
שאלה: מעלית בשבת לנכה: האם מותר לנכה שלא יכול ללכת על רגליו להשתמש במעלית בשבת על מנת ללכת לבית הכנסת? הוא זקוק לעוזר שילחץ לו על כפתורי המעלית.
תשובה: הדבר מותר לו רק ע"י גוי בלבד. לאדם אחר אסור להשתמש במעלית רגילה אפילו ע"י גוי (אלא א"כ הוא מצטרף לנכה). אולם הדרך המומלצת ביותר היא להתקין מעלית שבת אוטומטית שאינה זקוקה לשום כפתור. מעלית שבת תקנית שהותקנה ע"י מכון מוסמך מותרת בשימוש לכל אדם, לא רק לנכה.
שאלה: שבועת שווא: מה קורה לאדם או לנער כאשר נשבעים בשמו כל הזמן? מה אפשר לעשות בנוגע לכך?
תשובה: "תמים תהיה עם ה' אלוהיך" ולכן אדם העובד את ה' ומקיים מצוותיו, לא צריך להיבהל או לפחד שאנשים נשבעים בשמו. כמובן שאם יש לו השפעה על אותם אנשים שנשבעים בשמו, צריך להסביר להם את חומרת השבועה, אבל הוא עצמו צריך להמשיך לעבוד את ה' בדרכו ולהתקדם קדימה, ושומר מצוה לא ידע דבר רע. הרב רואי מרגלית.
שאלה: להעיר לבעל הקריאה?: האם מותר להעיר לבעל הקורא על טעות שכיון המעיר עובר על הלבנת פנים? ואם כן כיצד?
תשובה: אם הטעות משנה את משמעות המילה, לא יצאו בקריאתה, וחובה לחזור. ולכתחילה יש לתקן גם בטעות שאינה משנה את משמעות המילה. אבל אם הקורא עלול מחמת ההערות להתבלבל יותר, או שרבים מידי מעירים, ונוצר עקב כך מהומה בביהכ"נ, עדיף שלא להעיר על טעות שאינה משנה את המשמעות. וכל זמן שאין מתכוונים לפגוע בקורא, אין חשש הלבנת פנים, כי הכל יודעים שהמגמה היא לקיים את מצוות הציבור. ומי שחושש מעלבונות צריך שלא להתנדב לקרוא בתורה, ולא להכשיל את הרבים בקריאה מוטעית.
שאלה: עמידה מאחורי הכהנים: אם אני עומד במקום שהוא מאחורי הכהנים, בשורה הראשונה, האם באמצע תפילת שמונה עשרה מותר לי ללכת כדי לעמוד לפניהם?
תשובה: כשהמתפלל עומד במזרח לפני הכהנים, נראה שלא ילך באמצע תפילתו לעמוד לפניהם. (ואמנם באג"מ או"ח ח"ה כ, כג, כתב שילך. ובח"ד כא, ב, כתב בסוף התשובה להפך). ונראה שיש להחשיבו כאנוס, ולכן הוא מתברך במקומו. וכפי שנוהגים החזנים, שגם כשהכהנים אחריהם אינם הולכים לעמוד לפניהם. ואף שההליכה אינה הפסקה גמורה, מ"מ בלא הכרח אין ללכת, ומסתבר שהחשיבום לאנוסים שמתברכים במקומם.
שאלה: קנית בגד בתשעת הימים: אני צריכה לקנות בגד מסוים לחתונה שתערך אי"ה מיד לאחר ט באב, לא אלבש את הבגד לפני החתונה. האם אפשר לקנות את הבגד בתשעת הימים?
תשובה: אם יהיה שהות לאחר תשעה באב לקנותם אין להקל, אך אם החתונה סמוכה מס' ימים לאחר תשעה באב, או אם מצא אפשרות לקנותם זולים ביותר או במבצע, או שיש חשש שיעלו המחירים, או לא ימצא לאחר תשעה באב מותר, אך כמובן לא ילבשם בתשעת הימים. (משנה ברורה, וכן פסק הגר"מ אליהו). הרב רואי מרגלית.
שאלה: מכירת בגדים חשופים: אני עובדת בחנות בגדי ילדים ותינוקות. הרבה בגדים לילדות שנמכרים בחנות חשופים מידי. האם זה מתאים שאמשיך לעבוד שם? (כל הבגדים במידות קטנות מתחת לגיל 12).
תשובה: גם ילדות מתחת לגיל 12 צריכות ללבוש בגדים צנועים (יש מתירים רק לילדות קטנות יותר כגון בנות 7-8 ללבוש בגד לא צנוע וגם אותן ראוי לחנך כבר מגיל צעיר להיות צנועות). אם לבגדים שאת מוכרת ניתן להוסיף בגד נוסף מותר למכור אותן. לדוגמא, לסרפן לא צנוע אפשר להוסיף חולצה צנועה וכדו'.
שאלה: צום תשעה באב בזמן הריון: אני בהריון באמצע חודש שביעי. האם מוטלת עלי חובה לצום בתשעה באב בכל מקרה או שמה יש להקל בצום ואם כן כיצד? אני סובלת מבחילות וצרבות ולכן בדרך כלל מרבה בשתייה במהלך היום כדי להקל על תופעות אלה.
תשובה: כתוב בשולחן ערוך שמעוברות ומניקות צמות בט' באב. אבל אם יש מצב של סכנה או לאמא או לעובר אז צריך לשקול ולקבל פסק לגבי הצום. אם את סובלת מהקאות אז יכול להיות שיש סכנה של איבוד נוזלים ואסור לך לצום. לכן יש צורך לשאול רב ולהסביר לו את כל המקרה. ניתן גם להתייעץ עם אחד מרבני פוע"ה 026515050 והוא ישמח לעזור לך. לתשובת הרב יעקב אריאל. לתשובת הרב אליעזר מלמד. לתשובת הרב דב ליאור. מה תעשה יולדת שאכלה ביום כיפור בטעות?
שאלה: נדרים בעליה לתורה: העלו אותי לתורה ואחר הקריאה אמר הגבאי: "בעבור שיתן מתנה לבית הכנסת". באותו רגע אמרתי בפה בפירוש לעצמי "בלי נדר" האם עלי לתת להם מתנה? מה הדין אם הגבאי בעצמו אמר "בלי נדר" או אם לא התניתי שום דבר??
תשובה: אמנם אין כאן נדר אבל כיון שהגבאי אמר מי שברך על שתתן מתנה ראוי לתת תרומה לבית הכנסת.
שאלה: מכירת בגדים בשלושת השבועות: האם מותר למכור בגדים בימים אלו, כשלא קונים בגדים חדשים?
תשובה: עד ר"ח אב מותר למכור בגדים, כי לא כולם נוהגים להימנע מבגד חדש בימים אלו. אך משנכנס אב ממעטים בשמחה לכל הדעות ובודאי בשבוע שחל בו תשעה באב.
שאלה: שחיה בבריכה בשבת -המשך: לאור התשובה בעניין זה "שכבר נהגו ישראל." לכאורה יכול לומר אדם לעצמו על שחיה בבריכה בשבת שכיון שכבר אין חשש לעשיית כלי שיט, יהיה מותר, לא?
תשובה: קודם כל לגבי גזרות חכמים גם אם בטל הטעם לא מתבטלת הגזרה אוטומטית, וכף החיים מחדש שלכל גזרה יש גם טעם ע"פ הסוד, וגם אם נתבטל הטעם הנגלה אין לנו רשות לבטלה - זה לענין חבית של שייטין. לגבי שחייה בבריכה יש לחשוש לטלטול בכרמלית ולסחיטה (שימהר לסחוט כדי לא להיכשל באיסור טלטול). כדי להתרחק מדברים אלו, סתמו האחרונים לאיסור (שמירת שבת כהלכתה בהערה), ועוד הזכירו טעם כדי שיעסקו בשבת בדברים רוחניים יותר ולכן נקטו לשון של "וכבר נהגו כל ישראל". הרב רואי מרגלית.
שאלה: מותר לחלק עיתונים לא דתיים?: התקבלתי לעבודה של חלוקת עיתונים. העיתון הוא לא דתי. האם מותר לי לחלקו בכל זאת?
תשובה: אם יש בעיתון דברים אסורים לראיה או לקריאה אסור לעבוד בחלוקתו.
שאלה: פרשנויות מנוגדות בח : האם יכולה להיות מחלוקת בין מדרש לבין הגמרא?
תשובה: בהחלט ייתכן שאותו פסוק נדרש ע"י דרשנים שונים בדרכים שונות ואף מנוגדות.
שאלה: תכלת במקום שבו הרב אינו לובש תכלת : בהתייחס לפסיקת הרב בעניין חובת לבישת ציצית עם פתיל תכלת, אבקש לשאול על מציאות שבה או ראש הישיבה או המרא דאתרא אינו נוהג כן, האם אין חשש של מורה הלכה בפני רבו כאשר התלמיד ילך עם ציציות בעלות פתיל תכלת בפרהסיה?
תשובה: אכן, בעוד התלמיד לומד במוסד שבו ראש הישיבה אינו נוהג ללבוש תכלת, צריך לשאול רשות מראש הישיבה. אבל לאחר שהתלמיד יעזוב את הישיבה, מותר יהיה לו ללבוש תכלת, אפילו ללא בקשת רשות.
שאלה: כישוף בחופה: התארסתי עם בחורה שיש לה הרבה שונאים וקנאים. אני מפחד שבזמן החופה הם יעשו כישוף או משהו דומה לזה. מה אני צריך לעשות כדי לעצור אותם?
תשובה: "תמים תהיה עם ה  אלוהיך" ולכן אדם העובד את ה  ומקיים מצוותיו, לא צריך להיבהל או לפחד מכך. וידוע הסיפור על בתו של ר' עקיבא שהחוזים בכוכבים אמרו לו שביום כניסתה לחופה תמות, ובליל הכלולות היה ר' עקיבא במתח מה יקרה לבתו, ובבוקר מיהר לראות מה בתו וראה ששלומה טוב, ואז הראתה לו שבלילה תקעה את סיכתה בכותל, ובבוקר ראתה שסיכתה תקועה בראשו של נחש, וכששאל אותה למעשיה סיפרה לו שבליל החתונה עמד עני על הפתח, והיא נתנה לו לאכול ומעשה הצדקה הציל את חייה, ולא היה ערך בסופו של דבר לראית החוזים בכוכבים. וכך גם כאן אם תמשיכו לעבוד את ה  ולהתקדם קדימה, וביום החופה תעשו תשובה החתן והכלה ותתנו צדקה, תזכו לבנין עדי עד אמן, ושומר מצוה לא ידע דבר רע. הרב רואי מרגלית.
שאלה: תחום שבת בחוץ לארץ: לאחרונה הייתי בחו"ל וראיתי הרבה דתיים שהולכים לבית הכנסת בשבת כשהם חוצים כבישים ברוחב מעל 34 מ (במקום אין עירוב). האם אני יכול לסמוך על נסיונם ולנהוג כמוהם?
תשובה: אם אין עירוב ברור שלא יכול לטלטל שם דברים, ולא יסמוך על "מנהג" אחרים. לתשובת הרב יעקב אריאל שליט"א.
שאלה: החלפת פיז מה בשבת חזון: האם היה מותר להחליף בליל שבת חזון מצעים ופיג מה?
תשובה: כן.
שאלה: טלטול מפתח בשבת: ראיתי אנשים בחו"ל שמשתמשים בחגורת שבת שבה המפתח משמש כאבזם בכדי שיוכלו לטלטלו ברחוב. האם ניתן ללבוש עוד חגורה (רצינית יותר) מלבד חגורה זו? האם ניתן להשתמש בחוט רגיל המתחבר למפתח בשני קצותיו?
תשובה: החגורה הנוספת מיותרת ולכן נחשבת כמשאוי. ההיתר הוא רק בחגורה המשמשת את האדם גם למטרות אחרות. חוט אינו משמש אלא להוצאת המפתח והוצאתו הרי אסורה.
שאלה: אלכוהול בתשעת הימים: האם מותר לשתות משקה אלכוהולי בתשעת הימים (בירה, וויסקי וכו )?
תשובה: איסור שתיית יין בימים אלו הוא בגלל ביטול הנסכים במקדש. אלכוהול אינו ראוי לנסכים לכן מותר לשתותו (כמובן, רק טעימה קלה ביותר!)
שאלה: פטריות בשימורים - המשך: ראיתי את תשובת הרב בנושא תולעים בשימורי פטריות. האם עדיין קיימת בעיית כשרות בפטריות בשימורים? למותר לציין כי גם על פיטריות מסין יש הכשרים מהודרים וכמובן הכשר של הרה"ר. אם עדיין קיימת בעיה מדוע הרה"ר ממשיכה לתת להם הכשר?
תשובה: כיון שבזמנו קמה צעקה בעולם הכשרויות על התולעים שהתגלו בשימורי הפטריות מסין, הרבה משווקים הצניעו שימורים אלו במחסנים והם מנסים להוציאן עכשיו, כשהנושא נשכח קצת, לשוק. כנראה ששימורים אלו הם מהתקופה שלפני שהתגלתה הבעיה.
שאלה: חבישת כיפה: מה מקור ההלכה של חבישת כיפה? האם הסיבה הינה כי בגלות רצוי שיזכרו שהשכינה שורה, ואילו בארץ ישראל אין עוד צורך בכך?
תשובה: הלכה בשו"ע או"ח ס' ב' ולא ילך ארבע אמות בגילוי ראש מפני כבוד השכינה. מקור ההלכה בגמרא במסכת שבת דף קנו: שם נאמר כסה ראשך כדי שתיהיה עליך יראת שמים. ושם הגמרא מספרת כמה עוזר כסוי הראש לשמור על אדם שלא יחטא. ע"ש בסוגיא. על כן כל מי שרוצה ומבקש שתיהיה לו יראת שמים יש לו הדרכה של חכמינו לכסות את ראשו.כמובן שהדרכה זו לא באה במקום לימוד יראת ד' אלא בנוסף ללימוד.